Document ID: 32010R1213

РЕГЛАМЕНТ (ЕС) № 1213/2010 НА КОМИСИЯТА
от 16 декември 2010 година
за установяване на общи правила относно свързването на националните електронни регистри на пътнотранспортни предприятия
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1071/2009 на Европейския парламент и на Съвета от 21 октомври 2009 г. за установяване на общи правила относно условията, които трябва да бъдат спазени за упражняване на професията автомобилен превозвач, и за отмяна на Директива 96/26/ЕО на Съвета (1), и по-специално член 16 от него,
като има предвид, че:
(1)
С цел да се облекчи свързването на националните електронни регистри, както се изисква в член 16, параграф 5 от Регламент (ЕО) № 1071/2009, Комисията следва да приеме общи правила за осъществяване на посоченото свързване в съответствие в член 16, параграф 6 от Регламент (ЕО) № 1071/2009.
(2)
Разпоредбите относно защитата на личните данни, по-специално тези в Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (2), обхващат обработването на всички лични данни, събирани съгласно Регламент (ЕО) № 1071/2009. Конкретно държавите-членки следва да приложат подходящи мерки за сигурност с цел да предотвратят злоупотреби с лични данни.
(3)
Когато е приложимо, разпоредбите относно защитата на личните данни, предвидени в Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (3), обхващат обработването на всички лични данни съгласно Регламент (ЕО) № 1071/2009.
(4)
Мерките, предвидени в настоящия регламент, са в съответствие със становището на комитета, учреден съгласно член 18, параграф 1 от Регламент (ЕИО) № 3821/85 на Съвета (4),
ПРИЕ НАСТОЯЩИЯ РЕГЛАМЕНТ:
Член 1
Общите правила, позволяващи свързването на националните електронни регистри, се определят в приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 31 декември 2012 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 декември 2010 година.

Labels: 10
12
8